b'\n_START_ARTICLE_\nMozart i la verola\n_START_PARAGRAPH_\nWolfgang Amadeus Mozart va emmalaltir de verola el 1767, quan tenia onze anys d\'edat. Com tots els malalts de verola, va c\xc3\xb3rrer un greu perill de morir per\xc3\xb2 sortosament va sobreviure. Aquest article tracta sobre com era la verola a l\'\xc3\xa8poca de Mozart, la decisi\xc3\xb3 presa pel seu pare Leopold el 1764 de no inocular l\'infant amb la malaltia com sistema de curaci\xc3\xb3, el patiment sofert i les seves seq\xc3\xbceles.\n_START_SECTION_\nLa verola en temps de Mozart\n_START_PARAGRAPH_\nLa verola va ser una malaltia devastadora a l\'Europa del segle XVIII, que s\'estenia en forma d\'epid\xc3\xa8mia matant i desfigurant a milions de persones. A Europa, la taxa de poblaci\xc3\xb3 va cr\xc3\xa9ixer de manera desmesurada, fent m\xc3\xa9s f\xc3\xa0cil la propagaci\xc3\xb3 de la malaltia i fins a final de segle no seria descoberta una protecci\xc3\xb3 efectiva contra aquesta. La malaltia era terrible per a les v\xc3\xadctimes. Ian i Jenifer Glynn expliquen:_NEWLINE_\xc2\xabQue, com era? Quan \xc3\xa9rem nens, ens van dir que s\'assemblava a la varicel\xc2\xb7la, per\xc3\xb2 pitjor. De fet no est\xc3\xa0 relacionada amb la varicel\xc2\xb7la i era inimaginablement pitjor. En una poblaci\xc3\xb3 que no estigu\xc3\xa9s vacunada, s\'estimava que entre el 10 i 30 per cent de tots els pacients amb verola podrien morir. I la mort era dolorosa, la verola era, segons va escriure Thomas Macaulay, "la m\xc3\xa9s terrible de totes les morts".\xc2\xbb_NEWLINE_Els que sobrevivien a la verola no estaven exempts de seq\xc3\xbceles i sovint patien ceguesa. La taxa de superviv\xc3\xa8ncia era particularment baixa per als nens. L\'aspecte f\xc3\xadsic de la malaltia era espant\xc3\xb3s per als pacients i els seus cuidadors: la pell del pacient es cobria de grans i p\xc3\xbastules voluminoses que sovint deixaven un buit aparat\xc3\xb3s sobre la pell dels pacients que sobrevivien a la malaltia.\n_START_SECTION_\nL\'oposici\xc3\xb3 de Leopold a la inoculaci\xc3\xb3\n_START_PARAGRAPH_\nA l\'\xc3\xa8poca de Mozart, la segona d\xc3\xa8cada del segle\xc2\xa0xviii, la medicina havia realitzat petits aven\xc3\xa7os en la lluita contra la malaltia. El m\xc3\xa8tode d\'inoculaci\xc3\xb3, que provenia d\'\xc3\x80sia, havia arribat als pa\xc3\xafsos europeus. La inoculaci\xc3\xb3 no \xc3\xa9s el mateix que la vacunaci\xc3\xb3 que m\xc3\xa9s tard serviria per erradicar la malaltia, sin\xc3\xb3 que una persona inoculada era tractada amb el virus de la verola viu, amb una mostra obtinguda a partir de les p\xc3\xbastules de la varietat m\xc3\xa9s suau de verola que es pogu\xc3\xa9s trobar. La inoculaci\xc3\xb3 oferia immunitat a la verola, per\xc3\xb2 el proc\xc3\xa9s comportava el risc que una persona inoculada podria morir a causa de la malaltia. Per aix\xc3\xb2, molts parents sentien que no havien de fer res, i arriscaven un possible futur contagi en comptes de prendre un risc deliberat que podria causar la mort a curt termini._NEWLINE_Segons indica la bi\xc3\xb2grafa de Mozart, Ruth Halliwell, en aquest context s\'ha d\'interpretar una carta que, el 22 de febrer de 1764, Leopold Mozart envi\xc3\xa0 al seu patr\xc3\xb3 i amic Lorenz Hagenauer; feia refer\xc3\xa8ncia a la verola:_NEWLINE_Intenten conv\xc3\xa8ncer-me que s\'inoculi al nen amb verola. Per\xc3\xb2 com els he expressat clarament la meva aversi\xc3\xb3 a aquesta impertin\xc3\xa8ncia m\'han deixat en pau. Aqu\xc3\xad la inoculaci\xc3\xb3 \xc3\xa9s una moda. Per\xc3\xb2 per la meva part deixar\xc3\xa9 l\'assumpte en mans de D\xc3\xa9u. Dep\xc3\xa8n de La seva gr\xc3\xa0cia, si Ell desitja protegir aquest prodigi de la naturalesa en aquest m\xc3\xb3n en qu\xc3\xa8 Ell l\'ha situat o si vol emportar-se\'l amb Ell._NEWLINE_Des d\'una perspectiva moderna \xe2\x80\x93en la qual molts nens se salven de terribles malalties gr\xc3\xa0cies a la vacunaci\xc3\xb3\xe2\x80\x93, \xc3\xa9s f\xc3\xa0cil fer una interpretaci\xc3\xb3 superficial sobre la decisi\xc3\xb3 de Leopold que confiava en la divina provid\xc3\xa8ncia en lloc d\'actuar directament per ajudar el seu fill. No obstant aix\xc3\xb2, des de la perspectiva actual no queda tan clar que la inoculaci\xc3\xb3, al temps de Mozart, fos beneficiosa; l\'actitud deriva en una petici\xc3\xb3 a D\xc3\xa9u per resoldre els propis problemes davant un dilema impossible de resoldre.\n_START_SECTION_\nMozart malalt de verola\n_START_PARAGRAPH_\nLa fam\xc3\xadlia Mozart (Wolfgang, el seu pare Leopold, la seva mare Anna Maria i la seva germana gran, Nannerl) van marxar de Salzburg a Viena l\'11 de setembre de 1767. Havien estat ja all\xc3\xa0 l\'any 1762, exhibint el talent dels dos germans; per aquella \xc3\xa8poca havien completat el seu gran viatge per Europa, al qual van actuar a Anglaterra, Fran\xc3\xa7a i altres llocs i tornaven a Viena, la capital Imperial, amb l\'esperan\xc3\xa7a d\'aconseguir reconeixement i ingressos. El proper matrimoni de l\'arxiduquessa Maria Josepha d\'\xc3\x80ustria, de setze anys d\'edat i filla de l\'emperadriu Maria Teresa, programat per al 14 d\'octubre, prometia molts actes festius i les conseg\xc3\xbcents oportunitats per als m\xc3\xbasics visitants. Lamentablement, es va produir un brot de verola a Viena. El 28 de maig, l\'emperador Josep II va perdre la seva segona esposa, Maria Josepa de Baviera, com a conseq\xc3\xbc\xc3\xa8ncia la malaltia; i la seva mare, l\'emperadriu Maria Teresa, tamb\xc3\xa9 va emmalaltir encara que sobrevisqu\xc3\xa9. La futura n\xc3\xbavia, Maria Josepa, va emmalaltir de verola i va morir el dia 15 d\'octubre, un dia despr\xc3\xa9s del que hagu\xc3\xa9s estat el dia de la seva boda._NEWLINE_La fam\xc3\xadlia Mozart havia llogat unes habitacions a casa de l\'orfebre Johann Schmalecker, i van quedar horroritzats quan els tres fills del propietari de l\'edifici van emmalaltir de verola. Alarmat, Leopold va marxar de casa de Schmalecker el 17 d\'octubre, portant amb ell \xc3\xbanicament Mozart. Sis dies despr\xc3\xa9s, el dia 23, la fam\xc3\xadlia al complet abandon\xc3\xa0 la ciutat. Es van dirigir al nord, cap a l\'actual Rep\xc3\xbablica Txeca, arribant en primer lloc a Brno (llavors anomenada pel seu nom alemany, Br\xc3\xbcnn), on van avisar al comte Franz Anton Schrattenbach, germ\xc3\xa0 del patr\xc3\xb3 de Leopold a Salzburg, el pr\xc3\xadncep-arquebisbe Sigismund Schrattenbach. El comte Schrattenbach els va convidar a fer un concert, per\xc3\xb2 Leopold, obligat per un \xc2\xabimposar interior\xc2\xbb, volia marxar m\xc3\xa9s lluny i la fam\xc3\xadlia va continuar rumb al nord fins a arribar a Olomouc dos dies despr\xc3\xa9s. Fou all\xc3\xa0 on, el 26 d\'octubre, Wolfgang va mostrar els primers s\xc3\xadmptomes de la verola. Considerant el per\xc3\xadode d\'incubaci\xc3\xb3 de la malaltia (aproximadament dotze dies), la podia haver contret mentre encara era a Viena._NEWLINE_Leopold va consultar un conegut, el comte Leopold Anton Podstatsky, que era deg\xc3\xa0 de la Catedral i rector de la Universitat Palack\xc3\xbd a Olomouc. Leopold havia conegut Podstatsky en treballar per a ell a Salzburg. El comte, sabent que els s\xc3\xadmptomes que tenia Wolfgang eren de verola, va insistir els Mozart perqu\xc3\xa8 tornessin a casa i que deixessin Wolfgang sota les cures del seu metge personal, el doctor Joseph Wolff._NEWLINE_Leopold va escriure despr\xc3\xa9s:_NEWLINE_Wolfgang s\'estava queixant dels seus ulls. Vaig notar que el seu cap estava calent, que les seves galtes estaven tamb\xc3\xa9 calentes i molt vermelles, per\xc3\xb2 que les seves mans estaven fredes com el gel. A m\xc3\xa9s, el seu pols no era normal. Llavors li vam donar una pols negra, i el vam posar al llit. Durant la nit, Wolfgang va estar molt agitat i al mat\xc3\xad encara tenia febre._NEWLINE_Un s\xc3\xadmptoma espant\xc3\xb3s de la malaltia de Wolfgang, no explicat per Leopold en la seva carta, va ser la p\xc3\xa8rdua de visi\xc3\xb3 - En una carta escrita molt temps despr\xc3\xa9s (1800), la seva germana Nannerl afirmava:_NEWLINE_Va agafar la verola, pel que va estar tan malalt que no va poder veure res durant nou dies i va haver de cuidar els seus ulls diverses setmanes despr\xc3\xa9s de recuperar-se._NEWLINE_Tot i que la ceguesa era certament una conseq\xc3\xbc\xc3\xa8ncia comuna de la verola, l\'oftalm\xc3\xb2leg Richard H. C. Zegers suggereix que els s\xc3\xadmptomes de Mozart no representaven en realitat ceguesa, sin\xc3\xb3 que m\xc3\xa9s aviat era el resultat d\'una p\xc3\xbastula de la malaltia que li va afectar-li les parpelles._NEWLINE_Cap al 10 de novembre Wolfgang es trobava millor, per\xc3\xb2 llavors Nannerl tamb\xc3\xa9 va contreure la verola i va estar convalescent durant tres setmanes. Els nens van quedar ja fora de perill, gr\xc3\xa0cies a la immunitat que aconseguien els supervivents. Segons Leopold, els dos fills van tenir picades en lloc de les antigues p\xc3\xbastules, per\xc3\xb2 cap de seriosa. Durant la seva recuperaci\xc3\xb3, Wolfgang, que va necessitar cuidar els seus ulls, va passar el temps aprenent trucs de cartes i esgrima._NEWLINE_Per superar la malaltia dels dos nens, els Mozart van estar quatre mesos lluny de Viena. Finalment hi van tornar i foren rebuts a la cort imperial el 19 de gener de 1768. L\'Emperadriu, que fins aquell moment havia perdut tres dels seus fills per la verola, va conversar amb la senyora Mozart sobre la malaltia._NEWLINE_La resta del viatge no va ser especialment engrescadora. Leopold malinterpret\xc3\xa0 una observaci\xc3\xb3 puntual de l\'Emperador com una invitaci\xc3\xb3 en ferm perqu\xc3\xa8 Wolfgang compongu\xc3\xa9s una \xc3\xb2pera. Com a resultat Wolfgang va escriure La finta semplice. Per\xc3\xb2 l\'\xc3\xb2pera no fou representada a Viena; als cantants i als m\xc3\xbasics no els agradava i les intrigues van impedir que l\'obra arrib\xc3\xa9s als escenaris. La finta semplice, finalment, s\'estrenaria a Salzburg, despr\xc3\xa9s del retorn dels Mozart a casa seva, el 5 de gener de 1769.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nL\'experi\xc3\xa8ncia de perdre tres dels seus fills per la verola provoc\xc3\xa0 que l\'emperadriu Maria Teresa es convenc\xc3\xa9s de la import\xc3\xa0ncia d\'inocular. El 1768 va contractar el metge neerland\xc3\xa8s Jan Ingenhousz per dur a terme el programa d\'inoculaci\xc3\xb3. El programa d\'Ingenhousz fou aplicat primer entre la gent pobra, amb l\'objectiu de desenvolupar una soca feble de la malaltia; els pares pobres de Viena eren pagats amb ducats per permetre la inoculaci\xc3\xb3 dels seus fills. Aquest programa de prevenci\xc3\xb3 sanit\xc3\xa0ria fou aplicada amb \xc3\xa8xit tamb\xc3\xa9 en la fam\xc3\xadlia imperial i va afavorir una major acceptaci\xc3\xb3 p\xc3\xbablica d\'aquest procediment. La verola va colpejar de nou la fam\xc3\xadlia Mozart de seg\xc3\xbcent generaci\xc3\xb3: el 1787, el fill gran de Nannerl, Leopold, i dos dels seus fillastres van patir la malaltia durant una epid\xc3\xa8mia a la regi\xc3\xb3 de Salzburg; els tres sobrevisqueren._NEWLINE_L\'any 1796, el descobriment per Edward Jenner de la vacuna amb l\'\xc3\xbas del cowpox virus \xe2\x80\x93virus de la verola bovina\xe2\x80\x93 per immunitzar contra la malaltia revolucion\xc3\xa0 la capacitat de la medicina per lluitar contra la verola. La vacunaci\xc3\xb3 va arribar a Viena cap al 1800, quan una altra epid\xc3\xa8mia local va propiciar l\'adopci\xc3\xb3 d\'aquest aven\xc3\xa7 sanitari. Un dels doctors que van dur a terme la campanya de Viena, Doutrepout, port\xc3\xa0 m\xc3\xa9s tard la vacunaci\xc3\xb3 a Salzburg. Segons Halliwell, \xc2\xabla resist\xc3\xa8ncia popular era ferotge\xc2\xbbi tant el govern com l\'Esgl\xc3\xa9sia cat\xc3\xb2lica (que anteriorment eren detractors d\'aquesta mesura) van prendre mesures severes per promoure la vacunaci\xc3\xb3. La primera vacunaci\xc3\xb3 relativa a la fam\xc3\xadlia Mozart que es coneix va ser la de Johanna Berchtold von Sonnenberg, anomenada \xc2\xabJeannette\xc2\xbb (1789-1805), la filla petita de Nannerl, que fou vacunada el 1802 durant una campanya sanit\xc3\xa0ria a Salzburg._NEWLINE_La vacunaci\xc3\xb3 supos\xc3\xa0 un gran progr\xc3\xa9s en reduir la incid\xc3\xa8ncia de la malaltia i, finalment, fou erradicada l\'any 1979.'